Αυξάνονται οι απώλειες στο Ιράκ
ενώ εξετάζεται η στρατιωτική και πολιτική συνεργασία με τις  ΗΠΑ
Στο Ιράκ, πάνω από 70 άνθρωποι έχασαν τη ζωή τους από επιθέσεις σε διάφορα σημεία της χώρας. Τουλάχιστον 30 από αυτούς σκοτώθηκαν από βομβιστική επίθεση στην συνοικία Σάντρ Σίτυ της Βαγδάτης που είχε ως στόχο Σιίτες εργάτες, που περίμεναν για δουλειά. Στο μεταξύ, ο σύμβουλος του προέδρου Μπους για θέματα εθνικής ασφάλειας, Στήβεν Χάντλυ, βρίσκεται στη Βαγδάτη για συνομιλίες με θέμα την στρατιωτική και πολιτική συνεργασία ΗΠΑ-Ιράκ. Ο κ. Χάντλυ ήδη συναντήθηκε την Δευτέρα με τον ιρακινό πρωθυπουργό, Νούρι αλ Μαλίκι και άλλους ανώτερους αξιωματούχους. Στο μεταξύ, ανήλθε στους 101 ο αριθμός των αμερικανών στρατιωτών που σκοτώθηκαν στο Ιράκ τον Οκτώβριο. Πρόκειται για τον υψηλότερο αριθμό μηνιαίων απωλειών από τον Ιανουάριο του 2005. Εξάλλου, ο πρέσβης της Σαουδικής Αραβίας στις ΗΠΑ, πρίγκιπας Τούρκι αλ Φαιζάλ, στα πλαίσια ομιλίας του σε διάσκεψη για τις αμερικανο-αραβικές σχέσεις στην Ουάσινγκτον, δήλωσε την Δευτέρα ότι η διάσπαση του Ιράκ σε ημιαυτόνομες ζώνες θα οδηγούσε σε ευρύτατες εθνικιστικές εκκαθαρίσεις και εμφύλια βία. Ο Σαουδάραβας αξιωματούχος τόνισε ότι η χώρα του αντιτίθεται στη διάσπαση του Ιράκ σε Σιιτική, Σουνιτική και Κουρδική ζώνη και πρόσθεσε ότι υποστηρίζει ένθερμα τον ιρακινό πρωθυπουργό Νούρι αλ Μαλίκι, ενώ τον προτρέπει να επεκτείνει την κυβερνητική εξουσία σ’ ολόκληρο το Ιράκ. Οι δηλώσεις του πρίγκιπα αλ Φαιζάλ σημειώνονται μία εβδομάδα πριν τις εκλογές στις ΗΠΑ, όπου η υποστήριξη προς τον πόλεμο στο Ιράκ συνεχώς υποχωρεί. Ο Σαουδάραβας πρέσβης είπε επίσης ότι η κυβέρνηση Μπούς πρέπει να πιέσει το Ισραήλ να επιστρέψει στις ειρηνευτικές συνομιλίες με τους Παλαιστινίους.